V. Veteška, podpredseda NR SR: (2004-06-29):
Otváram rozpravu. Za klub mám len jednu prihlášku. Pán spravodajca sa prihlásil aj za klub. Prosím, máte slovo. K. Džupa, poslanec: Ďakujem. Vážený pán podpredseda Národnej rady, vážené panie poslankyne, páni poslanci, vážený pán minister, úvodom dovoľte opäť konštatovať všeobecne známe a často opakované fakty a závery. Všeobecne je známe, že 70 až 80 % dnes známych chorôb má vo svojom predchorobí dlhodobú a vážnu poruchu v oblasti životosprávy a výživy. Adekvátne tomuto konštatovaniu platí, že 70 až 80 % dnes známych chorôb je možné významným spôsobom v tej liečebnej časti ovplyvniť pozitívnym zásahom do životosprávy a výživy. A z týchto dôvodov v klube poslancov Ľudovej strany – HZDS, rovnako aj v jeho odborných inštitúciách, ktorú predstavuje ústredný profesijný klub zdravotníctva Ľudovej strany – HZDS, považujeme dlhodobo Národný program podpory zdravia za kľúčový bod prevencie, nielen prevencie, ale hlavne prevencie slovenského zdravotníctva. Podrobným spôsobom ho máme rozpracovaný. A dovoľte z tohto hľadiska predniesť niekoľko pripomienok a postrehov k predloženému materiálu. Všetci si uvedomujeme predovšetkým, že každý takýto program, ktorý má zásadným spôsobom dlhodobo ovplyvniť nepriaznivé a negatívne návyky v oblasti životného štýlu a výživy, musí byť komplexný, otvorený, dlhodobý, interdisciplinárny, pričom do tejto kategórie zahŕňam aj úlohu priamo zainteresovať samotný hlavný objekt starostlivosti, to znamená pacienta, klienta, občana. Ďalej musí byť medzirezortný a reálny, čo sa týka predovšetkým zdrojov na naplnenie tohto Národného programu podpory zdravia, a teda nielen zdrojov ekonomických, ale aj predovšetkým ľudských zdrojov v podobe odborníkov, ktorí sa problematike rozumejú, venujú sa jej a dokážu ju aplikovane preniesť na širokú verejnosť. Tento projekt musí byť následne rozpracovaný a konkretizovaný, aby mohol byť účinne kontrolovaný a vyhodnocovaný. Nemožno uprieť predloženému materiálu, že ambície alebo základné body, ktoré som si dovolil citovať, tento materiál zapracované má. Naozaj je v ňom vidieť aj prvky komplexnosti, aj prvky toho, že je otvorený pre ďalšie dopracovanie, inováciu na to, aby sa tam vniesli nové prvky, ktoré vyplynú z dlhodobých sledovaní, výskumu a podobne. Aj má prvok interdisciplinárny. Dokonca som ochotný priznať, že je aj reálny, čo sa týka zdrojov. Nepochybujem totiž o tom, že ľudským potenciálom v podobe odborníkov na oblasť životosprávy a výživy a ďalších súčastí, ktoré by mal obsiahnuť Národný program podpory zdravia, teda týmito odborníkmi Slovenská republika bezpochyby disponuje. A trúfam si povedať, že sú to odborníci na veľmi vysokej úrovni v ničom nezaostávajúcej za úrovňou porovnateľných krajín a vyspelých krajín Európskej únie. Budem sa skôr venovať problematike medzirezortnej zainteresovanosti, pretože ako zo správy vyplýva, táto značne pokuľháva, ba, trúfam si povedať v tejto chvíli, je v mnohých prípadoch formálna a zďaleka sa odkláňajúca od proklamovaných téz a prehlásení pri vyhodnocovaní dôležitosti tohto programu pre obyvateľov, pre Slovensko ako také. Predtým než sa dostanem k jednotlivým rezortom, dovoľte niekoľko všeobecných poznámok. Predovšetkým som toho názoru a považujem to za zásadnú pripomienku, že cítiť, že chýba určitá koordinácia tohto Národného programu podpory zdravia. Chcem zároveň vysloviť názor, že je to problematika, ktorú by mal niekto konkrétny zastrešovať. Ponúka sa, samozrejme, na prvom mieste minister zdravotníctva a ministerstvo zdravotníctva. Tak dôležitá súčasť je vysoko efektívna, pretože dokáže relatívne nízke zdroje, hlavne finančné, vysoko efektívne využiť a dôsledky toho už dnes netreba dokazovať. Dôsledky správneho prístupu k programom v oblasti podpory zdravia už dokázali odborníci na celom svete. Čiže ide skutočne o investíciu, ktorá má mnohonásobné a vo výstupoch veľmi pozitívne výsledky. Čiže prvá alternatíva je a to aj dávam vláde na zváženie, aby celý projekt aj v jeho medzirezortnej časti zastrešovalo ministerstvo zdravotníctva a minister zdravotníctva. Nebál by som sa dokonca navrhnúť, aby túto oblasť ako jednu z národných programových koncepcií Slovenskej republiky zastrešoval vicepremiér vlády Slovenskej republiky. A ako tretiu možnosť dávam na zváženie, aby tým bol poverený ústav. Samozrejme, v tomto prípade by to bol Ústav verejného zdravotníctva, ktorý je vlastne zariadením ministerstva zdravotníctva, pretože tento ústav má s celým projektom Národného programu podpory zdravia najbohatšie skúsenosti, najdlhšie v tejto oblasti robí a, samozrejme, disponuje aj patričným počtom odborných organizačných pracovníkov. Je to návrh. Akým spôsobom s ním predkladateľ naloží, je na jeho zvážení. V každom prípade som si týmto dovolil prezentovať, ak Ľudová strana – HZDS bude pri vláde a bude zodpovedať za rezort zdravotníctva, určite pôjdeme touto cestou, lebo naozaj dôsledným dodržiavaním projektu Národného programu podpory zdravia tento projekt považujem za rozhodujúci, jeden z rozhodujúcich ukazovateľov na zníženie morbidity, teda chorobnosti, a mortality, teda úmrtnosti našej populácie, čo je vlastne aj základný cieľ uvedeného projektu. Ďalej si dovolím vo všeobecnej rovine povedať nasledujúce. Naozaj je cítiť, že absentuje určitý koordinátor. A tým pádom aj absentuje určitý kontrolný mechanizmus. Uvedomujeme si totiž jednu vec, že za každou aktivitou v tejto oblasti stoja aj finančné prostriedky. Mnohokrát, ak je realizácia Národného programu podpory zdravia rozptýlená na rezorty, čo je správne, potom práve tento koordinátor chýba. A aj z tejto správy je cítiť, že mnohé rezorty vynaložili podľa môjho názoru prostriedky určené na Národný program podpory zdravia nie vždy efektívne a nie vždy tak, aby splnili základné tézy Národného programu podpory zdravia. Tretia poznámka sa týka zainteresovanosti médií. Kritizujem médiá, že tejto problematike nevenujú dostatočnú pozornosť. Nemôžem ale nepostrehnúť, že je možné zaregistrovať určitý pozitívny posun dopredu. Hlavne relácie, ktoré sa zaoberajú kulinárskym umením, ktoré prinášajú nové receptúry, nové požívatiny do oblasti výživy nášho obyvateľstva, majú zaiste veľmi pozitívny vplyv na formovanie názoru populácie, čo sa týka racionality výživy a výživových návykov. Tieto relácie sú mimoriadne sledované a naozaj ovplyvňujú verejnú mienku. Ale samotné toto konštatovanie nestačí. Málo hovoríme o životnom štýle, málo dávame pozitívnych príkladov na to, aby sme našli vzory pre jednotlivé skupiny obyvateľstva, samozrejme, s veľkým dôrazom na najmladšiu generáciu. Vrátim sa opäť k jednej z téz, ktorú som si dovolil už predniesť. Aj to by mohlo byť jedno široké pole pôsobnosti koordinátora, ktorý by vypracoval a do dôsledkov realizoval koncepčnú mediálnu politiku a zosúladenie programových štruktúr jednotlivých médií tak, aby v tejto oblasti sme mohli takpovediac za málo peňazí mať veľa muziky a posunúť povedomie obyvateľstva v tvorbe a zmene zaužívaných systémov životného štýlu, výživy a ďalších súčastí života človeka, ktoré vplývajú na zdravie, pozitívnym spôsobom dopredu. Ak teda sa mám vrátiť k tomu, čo som už avizoval, a hodnotiť jednotlivé rezorty, tak ako to zapracovali do predmetnej správy, tak musím konštatovať, že ministerstvo školstva realizovalo projekt školy podporujúcej zdravie. Nanajvýš vítané a nanajvýš sympatické je, že do tohto projektu sa zapojilo 1 400 škôl celoplošne rozložených v rámci Slovenskej republiky. Z textu sa dá usudzovať, že ministerstvo školstva hodlá v tejto aktivite pokračovať, ale nejaký konkrétny výstup zrejme si ministerstvo nechcelo ako záväzok zapracovať do tohto materiálu. Čo sa týka ministerstva dopravy, pôšt a telekomunikácií, stručne poviem, sú to zbytočne vyhodené peniaze. Vedel by som si prostriedky určené na projekty podporujúce zdravie a životný štýl predstaviť vynaložiť iným a zmysluplnejším spôsobom. Jediným pozitívom snáď je, že v poradniach zdravia oslovili niečo okolo 2 000 klientov, predpokladám, zamestnancov tohto rezortu. Ale činnosť, ktorú tam vykonávali, sa prekrýva s činnosťou praktických lekárov. Teda nerobili sme akciu pre akciu len preto, aby sme si podčiarkli jednu súčasť programu, ktorý máme na starosti? Čo sa týka rezortu ministerstva dopravy, pôšt a telekomunikácií, toto ministerstvo sa úplne minulo pôvodnému účelu a projektu a programu. Uvádza tu údaje alebo informácie, ktoré už dávno predtým spracovali a nejakým spôsobom programovo určili a rozpracovali iné rezorty. A navyše, nehnevajte sa, keď v správe je uvedené, že pre tento účel podpory zdravia zakúpili ultrasonografický denzitometer, naozaj si myslím, že sa prinajmenej trošku pomýlili, čo sa týka významu a čo sa týka účelovosti prostriedkov, ktoré majú byť vynaložené na rezortnú aplikáciu Národného programu podpory zdravia, aj keď, samozrejme, neznižujem potrebu, neznižujem význam tohto prístroja pre pacientov a klientov príslušného zdravotníckeho zariadenia, ktoré tento prístroj dostalo. Rovnako ministerstvo pôdohospodárstva. Sú to veľmi pekne napísané tézy, ale obsah je možné vyhodnotiť asi tak, že boli vytvorené bloky, ktoré zabezpečili tok štátnych peňazí pre protekčné subjekty na to, aby mohli realizovať svoje programy. Povedzme, bol dopracovaný softvér na jednej fakulte a začína sa pripravovať databáza Potravinovej banky a ďalšie súčasti tohto programu, ktoré končia až dokonca klientelizmom podľa môjho názoru, keď vlastne z tohoto projektu boli testované či overované nové produkty potravinárskeho priemyslu, následne ktoré boli zavedené do praxe. Čo sa týka ministerstva výstavby a regionálneho rozvoja. Keď som si prečítal anotáciu projektu, zaplesalo moje srdce človeka, ktorý pracoval v aplikovanom výskume. Je to na jedničku pripravený projekt, ale štyri odseky nato je konštatované, že sa ani nezačalo s týmto projektom. Takže škoda, lebo ministerstvo výstavby a regionálneho rozvoja pripravilo pekný projekt, ale čo z toho, keď z neho sa nič nerealizovalo, navyše od roku 2001. Ministerstvo práce, sociálnych vecí a rodiny. Je to nedostatočný projekt. Nech to nevyzerá tak, lebo v krátkom čase vystupujem druhýkrát a venoval som sa aj problematike, ktorá je prierezová, rezortu ministerstva práce, sociálnych vecí a rodiny a rezortu zdravotníctva, ale aj teraz konštatujem nasledujúce. V rámci Komplexného programu pomoci, podpory a rozvoja rodiny v transformujúcej sa spoločnosti v rokoch 2001 až 2003 vycvičili 25 účastníkov odborníkov, ktorí sa majú zaoberať problematikou primárnej prevencie domáceho násilia a iných sociálne patologických javov. Vydali nejaké metodické materiály. Vďaka aspoň za ne. Čo sa týka ministerstva vnútra, myslím si, že je celkom solídne pripravený projekt navyše aj projekt, ktorý pohli do realizácie. A ak je pravda, čo je tu napísané, vďaka tomuto projektu sa zoznámili s návykmi 25 % pracovníkov rezortu výkonných policajtov. Ministerstvo kultúry konštatuje, že nemá naplánovaný žiadny projekt v oblasti Národného programu podpory zdravia. A potom tam eviduje z roku 2001, všetky sú z roku 2001, projekty, ktoré zaiste sú veľmi dôležité, zaiste sú prínosné a venujú sa hlavne sluchovo postihnutým spoluobčanom a ich etablovaniu sa v rámci ich zapojenia do života tejto spoločnosti. Ako opozičný politik síce nerád, ale musím konštatovať, že najlepšie prepracovaný projekt má ministerstvo zdravotníctva. Je vidieť, že je koncepčne pripravený. A treba len dúfať, že bude dosť priestoru, času a finančných prostriedkov na to, aby sa v projektoch pokračovalo, pretože naozaj tieto projekty sú pripravené tak, aby riešili celospoločensky závažné aj medicínsky závažné hlavné problémy chorobnosti Slovenskej republiky, jej obyvateľov podľa jednotlivých vekových skupín aj podľa určitého sociálneho zatriedenia. Jasne je vidieť, že sú koncipované tak, aby mali urobený priestor na zovšeobecnenie a na ďalšie pokračovanie v nasledujúcich etapách tohto projektu. Summa summarum povedané, ak by som si mohol dovoliť oznámkovať jednotlivé rezorty tak chtiac-nechtiac, pán minister, ako opozičný kritik by som dal ministerstvu zdravotníctva jedničku, ministerstvu kultúry päťku, ministerstvu vnútra dvojku, ministerstvu práce, sociálnych vecí a rodiny tri mínus, ministerstvu výstavby a regionálneho rozvoja päťku, ministerstvu pôdohospodárstva štvorku, ministerstvu dopravy, pôšt a telekomunikácií štvorku, ministerstvu školstva dvojku, čo sa týka vysvedčenia, slabú štvorku, to je tak medzi tri mínus a štvorkou. To je obraz, to je známka rezortov tejto vlády, ktoré sa majú podieľať na rozvoji Národného programu podpory zdravia. Ďakujem za pozornosť.